Aktar ħżin hu meħtieġ biex niżguraw provvista tal-enerġija, peress li l-produzzjoni tal-elettriku mix-xemx u r-riħ tvarja Il-MPE jipproponu possibilitajiet għall-iżvilupp tal-idroġenu u tal-batteriji Għandu jiġi promoss il-ħżin deċentralizzat permezz ta' batteriji għad-djar u għall-karozzi Hekk kif l-enerġija minn sorsi rinnovabbli dejjem qed tiżdied fit-taħlita enerġetika Ewropea, il-MPE jipproponu modi kif jitwaqqfu metodi ta' ħżin bħall-idroġenu jew il-batteriji għad-djar. F'rapport adottat l-Ġimgħa, il-MPE ddeskrivew l-istrateġija tagħhom għall-ħżin tal-enerġija, li hija mistennija li se jkollha rwol kruċjali sabiex jintlaħqu l-miri tal-Ftehim ta' Pariġi dwar it-tibdil fil-klima. Il-MPE ewlenija Claudia Gamon (Renew Europe, AT) qalet: "Il-ħżin tal-enerġija se jkun essenzjali għat-tranżizzjoni lejn ekonomija dekarbonizzata bbażata fuq sorsi ta' enerġija rinnovabbli. Peress li l-elettriku ġġenerat mill-enerġija tar-riħ jew tax-xemx mhux dejjem huwa disponibbli fil-kwantitajiet meħtieġa, se jkollna bżonn naħżnu aktar. Apparti minn teknoloġiji li diġà nafu jaħdmu sew bħall-ħżin tal-elettriku bl-ilma ppumpjat, numru ta' teknoloġiji se jkollhom rwol kruċjali fil-futur, bħal teknoloġiji ta' batteriji ġodda, il-ħżin termali jew l-idroġenu ekoloġiku. Dawn għandhom jingħataw aċċess għas-suq biex tkun żgurata provvista kostanti ta' enerġija għaċ-ċittadini Ewropej." L-idroġenu ekoloġiku Il-Parlament jitlob lill-Kummissjoni Ewropea u lill-Istati Membri jneħħu l-ostakli regolatorji li jxekklu l-iżvilupp tal-proġetti tal-ħżin tal-enerġija, bħat-taxxa doppja jew nuqqasijiet fil-kodiċijiet tan-network tal-UE. In-networks Trans-Ewropej tal-Enerġija ukoll jeħtieġu reviżjoni biex jittejbu l-kriterji ta' eliġibbiltà għal dawk li jixtiequ jiżviluppaw faċilitajiet ta' ħżin, sostnew il-MPE. Huma saħqu wkoll fuq il-potenzjal tal-idroġenu prodott minn sorsi rinnovabbli (l-hekk imsejjaħ "idroġenu ekoloġiku"), u talbu lill-Kummissjoni tkompli tappoġġa r-riċerka u l-iżvilupp tal-ekonomija tal-idroġenu. Miżuri ta' appoġġ jistgħu jnaqqsu l-prezz tal-idroġenu ekoloġiku u jagħmluh vijabbli, huma jsostnu. Il-Kummissjoni għandha tevalwa wkoll jekk huwiex possibbli li l-infrastruttura tal-gass tiġi modifikata biex tittrasporta l-idroġenu, peress illi l-użu tal-gass naturali huwa biss ta' natura tranżitorja u b'hekk għandu jitnaqqas gradwalment. Il-batteriji prodotti fl-UE u possibilitajiet ġodda ta' ħżin Il-Parlament jappoġġa wkoll l-isforzi tal-Kummissjoni għall-ħolqien ta' standards Ewropej għall-batteriji u għat-tnaqqis tad-dipendenza fuq il-produzzjoni tagħhom barra mill-Ewropa. L-UE tiddependi ħafna fuq l-importazzjoni tal-materja prima minn sorsi fejn l-estrazzjoni tagħmel ħsara lill-ambjent. Dan għandu jitnaqqas permezz ta' skemi msaħħa ta' riċiklaġġ u permezz tax-xiri ta' materjali b'mod sostenibbli, possibbilment mill-UE. Fl-aħħar nett, il-MPE pproponew modi kif isaħħu l-possibilitajiet ta' ħżin, bħal ħżin mekkaniku u termali, kif ukoll l-iżvilupp ta' ħżin deċentralizzat permezz ta' batteriji għad-djar, ħżin tas-sħana domestika, it-teknoloġija mill-vettura għall-grilja u s-sistemi intelliġenti tal-enerġija tad-dar. Sabiex jintlaħqu l-għanijiet tal-Patt Ekoloġiku u tal-Ftehim ta' Pariġi dwar it-Tibdil fil-Klima, is-sistema Ewropea tal-enerġija jeħtieġ li ssir newtrali f'termini ta' emissjonijiet tal-karbonju sat-tieni nofs ta' dan is-seklu. Madankollu, filwaqt li s-sorsi tal-enerġija rinnovabbli huma essenzjali biex isir dan, x'uħud mill-aktar sorsi rinnovabbli importanti mhumiex dejjem affidabbli: il-produzzjoni tal-enerġija mix-xemx u mir-riħ tiddependi fuq il-ħin tal-ġurnata, l-istaġuni u t-temp. Hekk kif is-sehem tas-sorsi rinnovabbli varjabbli jiżdied, il-ħżin tal-enerġija qed ikollu rwol dejjem aktar importanti fit-tnaqqis tal-ħin bejn il-produzzjoni tal-enerġija u l-konsum tal-enerġija. Il-Kummissjoni Ewropea tbassar li l-UE se jkollha bżonn taħżen sitt darbiet aktar enerġija minn kemm qed taħżen illum biex tikseb emissjonijiet ta' gassijiet serra żero netti sal-2050. Kuntatti: Informazzjoni ta' kuntatt: Numru tat-telefown: (+32) 2 28 40992 (BXL) Numru tat-telefown: (+33) 3 881 74151 (STR) Numru tal-mobile: (+32) 498 98 13 37 Għal aktar informazzjoni Riċerka tal-PE: Il-ħżin tal-enerġija u l-akkoppjament tas-settur - Lejn sistema tal-enerġija integrata u dekarbonizzata Fajl dwar il-proċedura Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF